Arna Hansen: markaðsstjóri Heilsuverndarstöðvarinnar

Heilsuverndarstöðin er einkarekið fyrirtæki á sviði heilbrigðisþjónustu sem mikið hefur verið fjallað um í fjölmiðlum undanfarið. Meðal þess sem borið hefur á góma tengt því er rekstur athvarfs fyrir heimilislausa í samstarfi við velferðarráð borgarinnar, 30 rúma dagvistardeild, 20 rúma legudeild í samstarfi við heilbrigðisráðuneytið og opnun læknamóttöku fyrir ósjúkratryggða innflytjendur. Fyrirtækið er staðsett í gömlu Heilsuverndarstöðinni við Barónsstíg. Arna Hansen starfar sem markaðsstjóri Heilsuverndarstöðvarinnar.

„Ég hóf störf hjá fyrirtækinu, sem þá hét InPro, fyrir tveimur árum og var fengin til þess að stofna Heilsuverndarstöðina sem þá var lítil eining innan InPro. Þetta var mjög skemmtilegt verkefni, ég bjó til heimsíðu og logo og var með um 10 starfsmenn í vinnu. Þá fór starfsemi fyrirtækisins að stærstum hluta fram á álversframkvæmdasvæðinu á Reyðarfirði en þar vorum við með 30 starfsmenn þegar mest var, vorum hluti af öryggis-, umhverfis- og heilsuteymi Bechtel og rákum sólarhringssjúkraskýli fyrir starfsfólkið á staðnum. Í dag er starfið mitt fjölþætt en tíminn fer að stórum hluta í fundi ásamt tilboðs- og samningagerð til fyrirtækja sem vilja efla heilsu- og vinnuvernd starfsmanna.

Ég kláraði hjúkrunarfræði frá Háskóla Íslands árið 1994 og eftir stutt stopp á Landspítalanum byrjaði ég hjá Vistor sem þá hét Pharmaco og vann við markaðssetningu lyfja fyrir bandaríska fyrirtækið Pfizer í rúm átta ár. Þetta var mjög skemmtilegur tími, ég tók þátt í að markaðssetja eitt þekktasta lyf heims sem allir biðu spenntir eftir árið 1999, Viagra. Hjá Vistor var gott að vinna, mikið af góðu fólki sem er meðal minna nánustu vina í dag.“

Arna er gift Guðjóni Norðfjörð viðskiptafræðingi sem er sviðsstjóri viðskiptaráðgjafar hjá fyrirtækinu Ernst og Young: „Við eigum þrjú börn sem fædd eru á fjögurra ára fresti að hausti. Ákaflega hentugt að hafa reglu á hlutunum en þar sem yngsta barnið okkar fæddist haustið 2004 hefði það næsta átt að koma núna í haust. Við ákváðum að láta staðar numið og fengum okkur í staðinn hann Goða sem er 6 mánaða Golden Retriever hvolpur. Hann er um þessar mundir að stíga sín fyrstu spor í fjallgöngusporti fjölskyldunnar.

Fjölskyldan er með göngubakteríuna og við göngum á fjöll vikulega með tvö eldri börnin og Goða. Við gengum á Vífilfell um síðustu helgi og ætlum okkur að glíma við Stóra-Kóngsfell um þá næstu. Svo erum við búin að skipuleggja fjórar langar göngur í sumar og verðum því talsvert á fjöllum. Við förum líka í fjallaferðir á veturna og má segja að göngu- og jeppaferðir eigi hug okkar. Frábært sport fyrir alla fjölskylduna, til að mynda fórum við í fyrra með eldri strákinn okkar, sem þá var 6 ára, á Fimmvörðuháls. Mér finnst það ákveðin forréttindi að hafa aðgang að landi eins og Íslandi og allt of lítið um það að Íslendingar ferðist um landið sitt. Svo fer fjölskyldan saman á skíði, erum búin að fara tvisvar norður á Akureyri frá áramótum þar sem hluti fjölskyldunnar býr og svo eyddum við viku í janúar á Ítalíu á skíðum í stórum og góðum vinahópi.“

Nafn: Arna Hansen.

Fæðingarstaður: Reykjavík, 19. janúar 1970

Foreldrar: Valdemar Hansen svæfingalæknir og Erna Andrésdóttir húsmóðir.

Maki: Guðjón Norðfjörð.

Börn: Ísold, 11 ára, Nökkvi, 7 ára og Ísak, 3 ára.

Menntun: MBA frá Háskólanum í Reykjavík 2005 og B.Sc. í hjúkrun 1994.